PATVIRTINTA

Neringos savivaldybės administracijos

direktoriaus 2021 m. liepos 30 d.

įsakymu Nr.V13-425

1.1 punktu

**LEIDIMO VYKDYTI KASINĖJIMO DARBUS NERINGOS SAVIVALDYBĖS VIEŠOJO NAUDOJIMO TERITORIJOSE (VIETINĖS REIKŠMĖS KELIUOSE, GATVĖSE, DVIRAČIŲ IR PĖSČIŲJŲ TAKUOSE, AIKŠTĖSE, SKVERUOSE, KIEMUOSE IR ŽALIUOSIUOSE PLOTUOSE), ATITVERTI JAS AR JŲ DALĮ ARBA APRIBOTI EISMĄ JOSE IŠDAVIMO TVARKOS APRAŠAS**

**I. BENDROSIOS NUOSTATOS**

1. Šis tvarkos aprašas reglamentuoja leidimų vykdyti kasinėjimo darbus Neringos savivaldybės viešojo naudojimo teritorijose, atitverti jas ar jų dalį arba apriboti eismą jose (toliau – Leidimas) išdavimo tvarką.

2. Leidimai privalomi fiziniams ir juridiniams asmenims (toliau – Asmenys), norintiems vykdyti kasinėjimo darbus Neringos savivaldybės viešojo naudojimo teritorijose (gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti jas ar jų dalį arba apriboti eismą jose.

3. Šioje tvarkoje naudojamos sąvokos:

3.1. **Leidimas** – juridinis dokumentas, suteikiantis Asmenims teisę vykdyti kasinėjimo darbus Neringos savivaldybės viešojo naudojimo teritorijoje (gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti jas ar jų dalį arba apriboti eismą jose;

3.2. **viešojo naudojimo teritorija** – savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją);

3.3. **inžineriniai tinklai** – statinio statybos sklype (išskyrus statinio vidų) ir už jo ribų nutiesti komunaliniai ar vietiniai vandentiekio, nuotekų šalinimo, šilumos, dujų, naftos ar kito kuro, technologiniai vamzdynai, elektros perdavimo, energijos bei nuotolinio ryšio (telekomunikacijų) linijos su jų maitinimo šaltiniais ir įrenginiais;

3.4. **apsaugos zona** – teisės aktais nustatyti žemės plotai (ruožai), kuriuose ribojamas grunto (žemės) kasimas;

3.5. **vietinė rinkliava** – Neringos savivaldybės tarybos sprendimu nustatyta privaloma įmoka už Leidimo išdavimą (toliau – Rinkliava).

4. Šis tvarkos aprašas parengtas vadovaujantis Lietuvos Respublikos vietos savivaldos įstatymo, Lietuvos Respublikos rinkliavų įstatymo, Lietuvos Respublikos statybos įstatymo, statybos techninio reglamento STR 1.06.01:2016 „Statybos darbai. Statinio statybos priežiūra“ (toliau – Reglamentas), Neringos savivaldybės tarybos sprendimu patvirtintų Neringos savivaldybės tvarkymo ir švaros taisyklių bei Triukšmo prevencijos Neringos savivaldybės viešosiose vietose taisyklių nuostatomis, Neringos savivaldybės tarybos sprendimu patvirtintais Vietinės rinkliavos už leidimo vykdyti kasinėjimo darbus Neringos savivaldybės viešojo naudojimo teritorijose (gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti jas ar jų dalį arba apriboti eismą jose nuostatais.

**II. PARAIŠKOS IŠDUOTI LEIDIMĄ PATEIKIMO TVARKA**

5. Asmenys, norintys įsigyti Leidimus raštu ar elektroninėmis priemonėmis Neringos savivaldybės administracijai (toliau – Administracija) ne vėliau kaip prieš 10 darbo dienų iki darbų vykdymo pradžios pateikia:

5.1. suderintą su nurodytomis institucijomis nustatytos formos paraišką;

5.2. schemą (kai nereikalingas statybą leidžiantis dokumentas) ar nustatyta tvarka suderinto ir patvirtinto objekto statybos (remonto, rekonstravimo) projekto ištrauką (suvestinį inžinerinių tinklų planą), kuriame pažymėti esami ir projektuojami inžineriniai tinklai. Žemės kasimo darbų vykdymo vieta turi būti detalizuojama nurodant kasamų tranšėjų ilgį, plotį, dangų tipą, kasimo būdą (betranšėjinis vamzdyno įrengimas, prieduobių betranšėjinio vamzdyno įrengimui kasimas, kasimas atviru būdu);

5.3. Žemės darbų vykdymo aprašą (jeigu vykdomas teritorijos aptvėrimas važiuojamoje gatvės dalyje) su schema, kurioje numatomos grunto ir medžiagų sandėliavimo vietos, ir schema, kurioje numatomi saugiam pėsčiųjų praėjimui pritaikyti sprendiniai;

5.4. Administracijos Miesto tvarkymo ir statybos skyriaus išduotą leidimą, jeigu, vykdant darbus, bus reikalinga kirsti, genėti, persodinti ar kitaip pašalinti medžius ir krūmus;

5.5. apylankų ir kelio ženklų išdėstymo gatvėse schemą, suderintą su Klaipėdos apskrities vyriausiojo policijos komisariato Neringos policijos komisariatu (toliau – Neringos policijos komisariatas). Schemoje turi būti pažymėtos kasinėjimo zonos aptvėrimas ir kelio ženklų išdėstymas.

6. Paraiškos vienoje pusėje nurodomas juridinio asmens pavadinimas ir teisinė forma arba

fizinio asmens vardas, pavardė; juridinio asmens kodas arba fizinio asmens gimimo data; Asmens registracijos adresas, telefonas, elektroninio pašto adresas; atsakingo darbų vadovo vardas, pavardė, kvalifikacijos atestato numeris ir telefono numeris; tiksli darbų vykdymo vieta ir (ar) adresas; numatomų vykdyti darbų pobūdis ir tikslas; darbų vykdymo būdas ir numatomų naudoti mechanizmų pavadinimas bei tipas; statybą leidžiančio dokumento (kai jis privalomas) data ir numeris; ardomos ir atitveriamos dangos kiekis; darbų neardančiais metodais kiekis; darbų pradžia ir pabaiga (įskaitant dangų atstatymą) bei kita Administracijos direktoriaus nustatyta informacija. Paraiškos kitoje pusėje yra nurodytos institucijos, su kuriomis būtina suderinti paraišką. Derinimai yra neatsiejama paraiškos dalis. Paraiškos formą tvirtina ir keičia Administracijos direktorius.

7. Paraišką privaloma derinti su nurodytomis institucijomis (pagal poreikį):

7.1. miesto inžinerinius tinklus eksploatuojančiomis įmonėmis, jeigu darbai bus vykdomi inžinerinių tinklų apsaugos zonose;

7.2. Klaipėdos apskrities priešgaisrinė gelbėjimo valdyba, Neringos priešgaisrinė gelbėjimo tarnyba, jeigu darbai bus vykdomi visoje gatvės važiuojamojoje dalyje;

7.3. Klaipėdos apskrities vyriausiasis policijos komisariatu, jeigu darbai bus vykdomi

gatvės važiuojamojoje dalyje;

7.4. už kultūros paveldo apsaugą atsakinga institucija, jeigu darbai bus vykdomi kultūros paveldo teritorijose ir (ar) apsaugos zonose (kai nereikalingas statybą leidžiantis dokumentas);

7.5. Lietuvos automobilių kelių direkcija, jeigu darbai bus vykdomi krašto, rajoniniuose ir magistraliniuose keliuose bei jų apsaugos zonose;

7.6. Administracijos Architektūros skyriumi.

Paraiška galutiniam derinimui pateikiama paštu arba el. paštu [administracija@neringa.lt](mailto:administracija@neringa.lt) arba pristatant į Administraciją. Paraiška teikiama su visais Leidimo vykdyti kasinėjimo darbus Neringos savivaldybės viešojo naudojimo teritorijose (gatvėse, dviračių ir pėsčiųjų takuose, aikštėse, skveruose, kiemuose ir žaliuosiuose plotuose), atitverti jas ar jų dalį arba apriboti eismą jose išdavimo tvarkos apraše nurodytais privalomaisiais dokumentais.

8. Pateikus neišsamią ir netinkamai įformintą paraišką arba pateikus ne visus 5 punkte

išvardytus dokumentus, kurių reikia Leidimui išduoti, Administracija per 5 darbo dienas nuo tokios paraiškos gavimo praneša raštu arba elektroninėmis priemonėmis, jeigu Leidimo prašytojas yra paraiškoje nurodęs savo elektroninio pašto adresą, kad per 5 darbo dienas nuo tokio pranešimo gavimo privaloma pateikti trūkstamus dokumentus ir informuoja apie tai, kad terminas Leidimui išduoti skaičiuojamas nuo visų tinkamai įformintų dokumentų gavimo Administracijoje dienos.

**III. LEIDIMO IŠDAVIMO TVARKA**

9. Leidimas išduodamas Administracijos Miesto tvarkymo ir statybos skyriuje per 10 darbo dienų, gavus 5 punkte išvardytus dokumentus ir pateikus Rinkliavos sumokėjimą patvirtinantį dokumentą.

10. Už Leidimo išdavimą mokama Rinkliava.

11. Rinkliavos dydį apskaičiuoja Administracijos Miesto tvarkymo ir statybos skyriaus specialistas, vadovaujantis galiojančiais Neringos savivaldybės tarybos sprendimu patvirtintais Vietinės rinkliavos už leidimo atlikti kasinėjimo darbus Neringos savivaldybės viešojo naudojimo teritorijose (gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti jas ar jų dalį arba apriboti eismą jose išdavimo nuostatais.

12. Leidimas išduodamas tik tokiam laikotarpiui, už kurį sumokėta Rinkliava.

13. Dėl objektyvių priežasčių nebaigus dangų ir želdinių atkūrimo darbų iki Leidime nurodytos datos, Leidimo turėtojas Administracijai ne vėliau kaip prieš 1 darbo dieną iki Leidimo galiojimo pabaigos raštu pateikia laisvos formos prašymą pratęsti Leidimo galiojimą. Leidimo galiojimas pratęsiamas laikotarpiui, už kurį sumokėta apskaičiuota Rinkliava. Už kiekvieną darbų dieną Leidimo pratęsimo laikotarpiu Rinkliava skaičiuojama taikant koeficientą – 2.

14. Nebaigus vykdyti darbų Leidime nurodytu terminu ir vykdant darbus nepratęsus Leidimo termino, už kiekvieną darbų dieną Rinkliava skaičiuojama taikant koeficientą – 4.

15. Kai darbai gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose vykdomi kurortinio, poilsio ir turizmo (vasaros) sezono metu, taikomas koeficientas – 5. Administracijos direktorius pasilieka teisę neišduoti Leidimo kurortinio, poilsio ir turizmo sezono (vasaros) metu nuo gegužės 1 dienos iki rugsėjo 30 dienos (imtinai).

16. Valstybinei teritorijų planavimo ir statybos inspekcijai prie Aplinkos ministerijos ar Nacionalinei žemės tarnybai prie Žemės ūkio ministerijos gavus pranešimą (skundą), kad vykdant darbus aptinkami brėžiniuose nenurodyti inžineriniai tinklai, archeologinis paveldas ar kultūros paveldo objekto vertingosios savybės, kad darbai atliekami nesilaikant projekto, kuriam išduotas statybą leidžiantis dokumentas, ar sklypo plano (schemos), suderinto su atitinkamomis institucijomis, Leidimo galiojimo terminas stabdomas darbų vykdymo teisėtumo patikrinimo laikotarpiui (nuo gauto pranešimo (skundo) datos iki patikrinimo išvadų pateikimo). Atlikus patikrinimą Leidimo galiojimo terminas pratęsiamas tik tam laikotarpiui, už kurį išduodant Leidimą buvo sumokėta Rinkliava. Leidimo turėtojas privalo informuoti Administraciją raštu apie rašytinį institucijų darbų sustabdymą, darbų sustabdymo pradžią ir pabaigą.

17. Administracijos Miesto tvarkymo ir statybos skyriui užfiksavus pažeidimą, kai atliekami kasinėjimo, teritorijos atitvėrimo arba eismo apribojimo darbai, neturint tam skirto Leidimo, kai darbai atliekami didesnėse apimtyse arba kitose ardomų dangų rūšyse nei nurodyta Leidime, Rinkliava skaičiuojama nuo pažeidimo užfiksavimo dienos iki dangų ir želdinių atkūrimo darbų pabaigos taikant koeficientą 5 nustatytam ardomam dangų kiekiui arba Leidime nenurodytoms ardomoms dangų rūšims.

18. Nuo gruodžio 1 d. iki balandžio 15 d. draudžiama vykdyti žemės kasimo darbus gatvių dangose, šaligatviuose, kelkraščiuose bei jų apsaugos zonose, dviračių takuose, aikštėse, skveruose, kiemuose ir žaliuosiuose plotuose. Administracijos direktorius pasilieka teisę neišduoti Leidimo žiemos sezono metu, esant neigiamai oro temperatūrai (susiformavus žemės įšalui).

19. Draudžiama ardyti asfalto dangą 5 metus po jos įrengimo arba atnaujinimo, išskyrus jos rekonstravimo ar remonto ir požeminių inžinerinių tinklų avarijos likvidavimo darbus. Draudžiamuoju laikotarpiu po gatvėmis leidžiama įrengti inžinerinius tinklus neardančiaisiais metodais (pavyzdžiui, uždaruoju kryptiniu gręžimo būdu). Dangos konstrukcijos ardymo darbai draudžiamuoju laikotarpiu gali būti vykdomi tik gatvės savininkui pritarus arba gatvės savininkui ir inžinerinių tinklų savininkui ar jo įgaliotiems asmenims sudarius sutartį.

20. Inžinerinių tinklų avarijų (toliau – avarija) likvidavimo darbai gali būti pradėti vykdyti be Leidimo, prieš tai raštu pranešus Administracijos Miesto tvarkymo ir statybos skyriui. Jei darbai vykdomi keliuose (gatvėse), būtina informuoti Neringos policijos komisariatą. Apie avariją, įvykusią kultūros paveldo objektų teritorijose ir (ar) jų apsaugos zonose, informuojama ir už kultūros paveldo apsaugą atsakinga institucija. Dirbant gaisro atžvilgiu pavojinguose objektuose ir likviduojant vandentiekio tinklų avarijas, apie tai būtina pranešti ir Neringos priešgaisrinei gelbėjimo tarnybai.

Likviduojant avariją privalo dalyvauti avariniams darbams vadovaujantis asmuo, paskirtas darbus atliekančios įmonės įsakymu ar kitu tvarkomuoju dokumentu ar turintis darbus atliekančios įmonės raštišką įgaliojimą.

Likvidavus avariją, dangos ir želdinių atstatymą užtikrina pažeisto inžinerinio statinio savininkas (naudotojas, valdytojas), o jei avarija įvyko dėl žemės darbų, kai gruntas kasamas statybos reikmėms – šių darbų rangovas.

Avarijos likvidavimo darbus atlikusi įmonė per 5 darbo dienas po avarijos likvidavimo privalo užpildyti Inžinerinių tinklų avarijos likvidavimo ir dangų atstatymo aktą (toliau – Aktas), jį suderinti su atsakingomis institucijomis (pagal poreikį) ir pateikti Administracijai. Aktą privaloma suderinti su:

20.1. miesto inžinerinius tinklus eksploatuojančiomis įmonėmis (pagal poreikį), kad po avarijos likvidavimo inžineriniai tinklai nepažeisti (sutvarkyti);

20.2. Klaipėdos apskrities priešgaisrinė gelbėjimo valdyba, Neringos priešgaisrinė gelbėjimo tarnyba.

20.3. Administracijos Miesto tvarkymo ir statybos skyriumi, kad po avarijos likvidavimo atstatytos dangos ir sutvarkyta teritorija priimama.

21. Jeigu inžinerinių tinklų avarija nelikviduojama per 24 val. arba išardytos dangos po šios avarijos likvidavimo neatstatomos per 5 paras, privaloma gauti Leidimą pagal 5 punkto reikalavimus. Tokiu atveju Leidimo terminas pradedamas skaičiuoti nuo 6 paros.

22. Likviduojant avarijas žiemos sezono metu, esant neigiamai oro temperatūrai (susiformavus žemės įšalui), Administracijai pateikiamas garantinis raštas / įsipareigojimas atstatyti dangas pagal normatyvinių statybos dokumentų reikalavimus iki gegužės 31 d.

23. Leidimas neišduodamas, jeigu:

23.1. nesumokėta Rinkliava;

23.2. nepateikti 5 punkte nurodyti dokumentai;

23.3. pagal anksčiau išduotą Leidimą, kurio terminas jau pasibaigęs, išardytos dangos neatstatytos pagal Reglamento reikalavimus.

24. Leidimo formą ir išdavimo tvarką tvirtina ir keičia Administracijos direktorius.

25. Leidimo vienoje pusėje nurodomas Leidimo turėtojo pavadinimas ir teisinė forma arba fizinio asmens vardas, pavardė; juridinio asmens kodas arba fizinio asmens gimimo data; Asmens adresas; atsakingo darbų vadovo vardas, pavardė, kvalifikacijos atestato numeris, telefono numeris; darbų vykdymo vieta; darbų pobūdis ir tikslas; ardomos ir atitveriamos teritorijos dangos tipas ir plotas kv. m; darbų vykdymo būdas ir naudojamų mechanizmų pavadinimas bei tipas; darbų pradžia ir pabaiga, įskaitant dangų atstatymą; Leidimo turėtojo įsipareigojimai; Leidimo išdavimo data; duomenys apie Leidimo galiojimo pratęsimą ir kita Administracijos direktoriaus nustatyta informacija. Leidimo kitoje pusėje išdėstyti atliktų darbų derinimai, kuriuos Leidimo turėtojas turi suderinti su nurodytomis institucijomis užbaigęs darbus. Atliktų darbų derinimai yra neatsiejama Leidimo dalis.

26. Leidimą pasirašo Administracijos direktoriaus įgaliotas asmuo.

27. Administracijos Miesto tvarkymo ir statybos skyriaus specialistas pildo šio aprašo priede nustatytos formos Leidimų vykdyti kasinėjimo darbus Neringos savivaldybės viešojo naudojimo teritorijose (gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti jas ar jų dalį arba apriboti eismą jose registrą kompiuterinėse laikmenose.

28. Paraiškos dėl Leidimo išdavimo su pateiktais dokumentais, išduotų Leidimų kopijos laikomos ir pasibaigus Leidimų galiojimo terminui saugomos Administracijos direktoriaus nustatyta tvarka.

**IV. LEIDIMO TURĖTOJO PAREIGOS**

29. Leidimo turėtojas privalo:

29.1. prieš 2 dienas iki darbų pradžios pakviesti į darbų vietą institucijų, nurodytų kitoje Leidimo pusėje, atstovus ir pradėti darbus tik su jų sutikimu;

29.2. vadovautis Reglamentu, patvirtintu Lietuvos Respublikos aplinkos ministro 2016 m. gruodžio 2 d. įsakymu Nr. D1-848 „Dėl statybos techninio reglamento STR 1.06.01:2016 „Statybos darbai. Statinio statybos priežiūra“ patvirtinimo;

29.3. vadovautis Želdinių apsaugos, vykdant statybos darbus, taisyklėmis, patvirtintomis Lietuvos Respublikos aplinkos ministro 2010 m. kovo 15 d. įsakymu Nr. D1-193 „Dėl Želdinių apsaugos, vykdant statybos darbus, taisyklių patvirtinimo“;

29.4. laikytis Neringos savivaldybės tvarkymo ir švaros taisyklių, patvirtintų Neringos savivaldybės tarybos 2021 m. gegužės 27 d. sprendimo Nr. T1-114 „Dėl Neringos savivaldybės tvarkymo ir švaros taisyklių patvirtinimo“ 1 punktu;

29.5. laikytis Lietuvos Respublikos triukšmo valdymo įstatymo nuostatų ir Triukšmo prevencijos Neringos savivaldybės viešosiose vietose taisyklių, patvirtintų Neringos savivaldybės tarybos 2017 m. rugpjūčio 24 d. sprendimo Nr. T1-151 „Dėl Triukšmo prevencijos Neringos savivaldybės viešosiose vietose taisyklių patvirtinimo“ 1 punktu;

29.6. prižiūrėti statybos aikšteles, kelius ir greta statybos objektų esančias gatves ir šaligatvius, užtikrinti transporto priemonių, išvažiuojančių iš statybos aikštelių, švarą taip, kad nebūtų teršiamos šalia statybos objektų esančios gatvės;

29.7. įrengti saugų praėjimo taką pėstiesiems ir saugų statybos teritorijos atitvarą;

29.8. suderinti su gyventojais ir organizacijomis dėl privažiavimų prie jų pastatų, vykdant darbus;

29.9. neleisti klijuoti reklaminių lapelių ir plakatų ant atitvarų, jiems atsiradus skubiai juos nuvalyti, prižiūrėti atitvarų estetinę išvaizdą;

29.10. užbaigus darbus, atstatyti žemės paviršiaus lygį tokį, koks buvo iki darbų pradžios arba pakeisti tik pagal statinio projekto sprendimus;

29.11. įrengti gatvių dangas ir jų pagrindus pagal esamą arba tipinę konstrukciją, atitinkančią gatvės kategoriją;

29.12. pasėti žolę ir atsodinti gėlynus buvusiose vietose tinkamu laiku bei vadovaujantis Medžių ir krūmų veisimo, vejų ir gėlynų įrengimo taisyklėmis, patvirtintomis Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl medžių ir krūmų veisimo, vejų ir gėlynų įrengimo taisyklių patvirtinimo“.

30. Atstatytoms dangoms nustatomas ne trumpesnis nei teisės aktuose nurodytas garantinis terminas. Per šį terminą atviri ir paslėpti atstatytos dangos defektai šalinami Asmens ar jį apdraudusios įmonės lėšomis.

**V. LEIDIMO GALIOJIMO PABAIGA**

31. Leidimo turėtojas atliktus darbus privalo suderinti per 3 darbo dienas nuo darbų pabaigos dienos su (pagal poreikį):

31.1. miesto inžinerinius tinklus eksploatuojančiomis įmonėmis, kad inžineriniai tinklai nepažeisti (sutvarkyti);

31.2. Neringos priešgaisrine gelbėjimo tarnyba;

31.3. už kultūros paveldo apsaugą atsakinga institucija (kai nereikalingas statybą leidžiantis dokumentas);

31.4. Administracijos Architektūros skyriumi;

31.5. Administracijos Miesto tvarkymo ir statybos skyriumi, jeigu darbai buvo vykdomi Neringos miesto teritorijoje, kad atstatytos dangos ir sutvarkyta teritorija priimama.

32. Nesuderinus atliktų darbų su atsakingomis institucijomis per 3 darbo dienas, toliau skaičiuojama Rinkliava taikant koeficientą 4 nuo darbų pabaigos dienos iki dienos, kol atlikti darbai bus suderinti su Administracijos Miesto tvarkymo ir statybos skyriumi.

Pasibaigus Leidimo galiojimo laikui Leidimą su atliktų darbų derinimais privaloma pristatyti Administracijos Miesto tvarkymo ir statybos skyriui.

**VI. LEIDIMO KONTROLĖ IR ATSAKOMYBĖ**

33. Pasėti žolę ir atsodinti gėlynus buvusiose vietose tinkamu laiku bei vadovaujantis Medžių ir krūmų veisimo, vejų ir gėlynų įrengimo taisyklėmis, patvirtintomis Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl medžių ir krūmų veisimo, vejų ir gėlynų įrengimo taisyklių patvirtinimo“.

34. Asmenys, vykdantys darbus be Leidimo arba pažeidžiantys Reglamento ir šio tvarkos aprašo reikalavimus, arba atlikdami darbus nukrypstantys nuo Leidime nurodytos darbų vykdymo teritorijos ribų, atsako teisės aktų nustatyta tvarka, o Administracijai pareikalavus, privalo sustabdyti darbus. Asmuo privalo Administracijos nurodytu laiku atkurti buvusią padėtį arba gauti Leidimą pagal 5 punkte nurodytus reikalavimus.

**VII. BAIGIAMOSIOS NUOSTATOS**

35. Ginčai, kilę dėl tvarkos nuostatų nesilaikymo, sprendžiami įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_